Novemberi megnyitása után teljes díszkivilágítással jelent meg a pesti látképben a többnyire üresen álló Puskás Aréna, de a napokban elsötétült a 140 milliárdos létesítmény.

Az egész éjszakákon át bekapcsolt világítást a kormány azzal magyarázta, hogy a nemzeti büszkeség jelképének szánják stadiont. Orbán Balázs, a Miniszterelnökség államtitkára januárban egy parlamenti kérdésre kifejtette, hogy Puskás Aréna olyan látványosság, és mint a városképet meghatározó többi középület, ez is díszkivilágítást kap.

Nincs semmi különös abban, hogy a stadion fényárban úszik

– közölte Orbán Balázs, aki akkor azt is mondta, hogy az 560 energiatakarékos és költséghatékony LED-világítótest csupán napi 7 ezer forintos pluszköltséget jelent.

A veszélyhelyzet kihirdetése nem befolyásolta például a Parlament kivilágítását, és szombaton pedig Karácsony Gergely főpolgármester jelentette be, hogy Budapest a Lánchíd fehér fényeivel tiszteleg az orvosok és az egészségügyi dolgozók munkája előtt.